Ina scola plain sgarschur

Raquintader

Maja, il vampir (M)

Leonie, l’utschè-mezmieur (L)

Jack, il filien (J)

Igl era ina giada ina mattatscha. Quella aveva num Maja. Ella era in vampir ed aveva adina en vestgadira naira. Ils dents da Maja eran gizs e quels da la vart eran pli lungs. La famiglia da Maja era crazy. La mamma aveva chavels violets, il bab verds. Maja aveva era dus frars pitschens. Quels eran era vampirs e perfin anc schumellins.

Maja gieva en la scola da tema. Na na, Maja n’aveva betg ella tema dad ir a scola. Quai era ina scola che mussava co far tema als auters. Maja n’era betg la suletta scolara. En sia classa era per exempel er Jack – mez filien, mez persuna. El zaccagnava adina Maja. En la classa era er Leonie, la meglra camarata da Maja. Leonie era in utschè-mezmieur tut spezial: alas d’in utschè-mezmieur e chommas d’in carstgaun. Natiralmain eran era anc auters uffants tar Maja en classa. Però da tuts na savain nus uss betg raquintar.

M: Leonie, Leonie, nua es? Leonie, Leonie, nua es?

L: Cra, cra...

M: Chala, jau n’hai nagina tema.

L: Okay, alura betg. Tge vuls?

M: Jau ta vuleva dumandar sche ti has temp da giugar cun mai.

L: Atgnamain gea, ma jau stoss anc far ils pensums.

M: Oh, uss che ti dis... Jau er.

L: Lain far ensemen ils pensums?

M: Quell’idea è uschè buna ch’ella pudess esser d’in vampir.

L: Ils utschels-mezmieur laschan engraziar... E betg emblida: Jau pens che vampirs ed utschels-mezmieur èn insaco parents.

M: Leonie, il pensum per damaun...

J: Tschau vus dus.

L: Oh Jack, tge vuls ti? Puspè ina giada ir sin la gnerva?

J: Na, jau hai in problem e vuleva vegnir a dumandar agid.

M: Tuttenina? En scola na sas ti far nagut auter che cutizzar.

J: Stgisa, oh sorry.

M: Sche alura: tge per in problem?

J: Jau na chapesch betg il pensum da scola.

L: Ha, sas tge? Fa cun nus il pensum.

M: Però mo sche ti na fas betg tgutg.

L: Gea, lain uss far vinavant.

Ed uschia entschaivan els cun il pensum. Els han bleras ideas.

M: Oh gea, exact.

L: Ma quai n’è betg uschè bun...

J: Pertge betg?

L: En urden. Quai faschain nus uschia.

L’auter di portan els il pensum en scola. La scolasta è fitg cuntenta e lauda els. Ed uss han els trais mo pli da far il pensum. E ti, fa attenziun. Els tschertgan ina scola en il Grischun, nua ch’els pon ir a far tema als scolars. Fa attenziun, forsa che Jack il filien, Maja il vampir e Leonie l’utschè-mezmieur stattan tar vus avant porta.

La vita nova en la tschungla

Raquintader

Simon (Si)

Mirella (Mi)

Marc (Ma)

Samanta (Sa)

In um ch’aveva num Simon ha ina giada sblundregià in giuvelier. E perquai è el stà silsuenter en fugia. Ed el è mitschà en la tschungla. En la tschungla ha el empruvà da surviver. El è sa nutrì mo da baus, bananas e bambus. In di ha el chattà autras persunas ch’eran er en fugia. Questas persunas avevan da mangiar, bun da mangiar.

Cun chattar las autras persunas ha Simon survegnì encreschadetgna per la famiglia e perquai ha el empruvà da chattar la via a chasa. Il pli impurtant era natiralmain che la polizia na s’accorschia nagut. Ed uschia èsi gartegià. Simon è turnà tut dascus a chasa.

Pli tard: La famiglia ha pachetà las chaussas las pli impurtantas. Sia dunna Mirella e ses dus uffants Marc e Samanta èn pronts per accumpagnar il bab en la tschungla. Marc ha gia deschset onns e Samanta tredesch onns. Curt avant che partir definitivamain, ha Mirella dubis.

Mi: Ma, pertge stuain nus partir da qua?

Si: Ti sas exact pertge. Pervi da l’assagl sin il giuvelier vegn jau uschiglio en praschun. Chara Mirella, nus pudain discutar cur che nus n’essan betg pli en privel. Cura ch’i na dat nagina polizia che tschertga nus.

Ma: Hey Samantha, uss essan nus er sin la fugia. Ta sentas er sco en in film da James Bond?

Sa: Ti es in tgutg. Jau hai emblidà mes telefonin. Mias amias crain che jau saja svanida.

Ma: Ah, tias amias... Quai è nov...

Sa: Oh mamma, Marc di nauschas chaussas.

Mi: Uffants, jau n’hai nagina gnerva per da quai. Chalai.

Si: Uss partin nus. Nus stuain far spert.

L’entira famiglia sesa en in aviun da transport. Sur la tschungla, amez il nagut, nagin vitg, nagina civilisaziun, èn els siglids or da l’aviun, il paracrudader si dies. Enturn lur rauba han els er fermà in paracrudader. E tge cletg: tut e tuts èn sa platgads entirs e sauns amez la tschungla.

Suenter dus dis a pe tras chaglioms ed erva auta, tranter animals nunenconuschents, han els finalmain entupà ils collegas da Simon ch’eran er sin la fugia. Tge plaschair che tuts han gì da sa vesair.

Suenter lung discutar han els fatg in fieu. Però in eroplan è sgulà sur la tschungla ed ha vesì il fieu. Il pilot ch’ha vesì il fieu ha alarmà la polizia. La polizia è immediatamain ida en la tschungla. Ils collegas da Simon èn fugids, però Simon è vegnì tschiffà. Simon è vegnì chastia cun trais onns praschun.

Suenter trais onns è el turnà en la tschungla. Samanta sbragia tut cuntenta. Er ils auters fan sigls dal plaschair. Tuts s’embratschan ed èn cuntents. A Simon vegnan mussadas las chasas ch’èn vegnidas bajegiadas ils davos trais onns. Ina chasa per Simon e sia famiglia ed ina per ils auters. La vita en la tschungla plascha a tuts. Ina vita plain colurs ed aventuras. Simon e sia famiglia restan per adina en la tschungla.

Space attatga

Raquintader

Gurcus (G)

Schef da la polizia (P)

Giuxen, schef da l’armada (A)

L’univers l’onn 2899. La terra dad uss è fitg populada. In di normal da lavur sin la banca sursetra. Però quatter dunnas han en il senn da far or da quel di normal in di da catastrofa. Natuschka, Sundra, Vinussa e Mureia han planisà d’assaglir la banca sursetra.

Ellas entran en la banca. Cun in’arma da laser smanatschan ellas Gurcus, il manader e possessur da la banca. Però Gurcus è bun da smatgar il buttun d’alarm.

In’armada da policists vegn uschè spert sco pussaivel. Cura che la polizia è tar la banca, èn las quatter ladras gia svanidas. E quai betg sulettas: ellas han engulà in milliun space francs.

P: Merda, pertge n’avain nus betg pudì tschiffar las ladras!

G: Vus stuais proteger meglier mia terra e mia banca.

P: Nus empruvain noss meglier, cartai.

Ed era Giuxen è da quell’idea: Gea, gea, nus empruvain noss meglier.

Ma gia in’emna pli tard datti danovamain in’attatga sin la banca da Gurcus. L’armada è però stada pronta. En duas navs interplanetaras vegnan ils schuldads ed ils policists puspè manads a chasa. Els èn fitg cuntents. Las ladras èn vegnidas arrestadas.

A: Grazia, grazia, quellas banditas spedin nus sin la staila 12354.

G: Pertge gist sin quella staila?

A: Là èsi uschè chaud ch’ellas n’han nagin’energia pli per far novs plans.

Subaru cunter BMW

Mo Hunter (MH)

Funk team BMW (FB)

Flu Lauda (FL)

Funk team Subaru (FS)

Policist (P)

Accusader (A)

Lieu: Rintg da Nürnburg; onn: 1976. La davosa cursa da l’onn. I stat pari tranter il team Subaru ed il team BMW. Ina persuna dal team BMW ha sabotà Subaru. Ils sabotaders han taglià ils cabels dals frains.

Subaru fa ina partenza sc’in chametg. En l’emprima storta perda Flu Lauda la controlla e sajetta giu l’auto da BMW. La cursa cumenza da nov. Igl è ina cursa furiusa. Subaru cun Flu Lauda e BMW cun Mo Hunter cumbattan per mintga centimeter. Nagin na regala insatge a l’auter. En la segunda davosa runda sa mussi ch’il motor da BMW ha difficultads. Or dal sbuf vegn mo pli fim nair.

FB: Ma Hunt, il motor lavura memia ferm, i sorta fim nair.

MH: Jau emprov da surpassar Flu Lauda. Jau stroclel fin 240 kilometers l’ura.

FB: Fa attenziun, il material n’è betg pli il pli ferm.

MH: Merda, il motor è siglì.

FB: Emprova da vegnir tar la boxa. Igl è privlus da restar sin la cursa.

MH: Na, jau hai pers la cursa.

FS: Flu Lauda, respunda.

FL: Tge èsi?

FS: Mo Hunter vegn suenter tai. Igl è la davosa runda. Va sin spertezza maximala, da gas. – He Flu, il motor da Mo Hunter è explodì. I sorta mo pli fim nair. Mo Hunter resta sin la pista, el na vegn betg pli vinavant. – Nus avain gudagnà, nus avain gudagnà.

Suenter la cursa datti ina stupenta festa. Champagner, paunins cun salmun e mancar na pon er betg las bellas dunnas. Suenter mesanotg va la festa a fin.

L’auter di vegn la polizia. Mo Hunt e Flu Lauda ston ir sin il post da polizia.

FL: Hey Mo, tge fas ti qua?

MH: Quai poss jau er dumandar tai.

FL: Quests policists da merda.

P: Adatg tge che vus schais.

FL: Stgisai, stgisai, la polizia m’ha dasdà a las set. Jau durmiva anc sco in pop.

MH: Gea, mai han els er bittà or da letg ed engulà la cuverta, quellas metodas èn brutalas.

P: So, vus dus.

A: Nus avain in’atgisa. Ina persuna ha telefonà ier saira ed annunzià che vus hajas taglià las flurs avant il hotel nua che vus avais festivà la davosa cursa e la victoria. Constat quai?

FL: Oh, eran ellas bellas?

P: Plaun plaunet tanschi!

MH: Flurs? Jau ma sun gia dumandà pertge che jau hai flurs sin la maisa da cuschina.

FL: Oh, jau era. Da quellas cotschnas cun in chau grond. Bellas flurs!

A: Quai vul dir che vus concedis il malfatg.

MH: Gea, mia culpa.

FL: Gea, er mia culpa.

A: Quai è ì svelt. Cunquai che vus surpigliais la responsabladad, datti mo in pitschen chasti. Vus avais finì la stagiun da cursas. Uss avais vus blera peda. Voss chasti vesa or uschia: Ils proxims tschintg dis giais vus a zerclar l’iert nua che vus avais engulà las flurs.

Nav d’amur

Gion (G)

Sara (S)

Emma (E)

Il plevon sar Salibu (P)

Mara (M)

Niki (N)

Dus inamurads. Els han gì in di tut normal. Gion è stà a lavurar e si’amia Sara ha cuschinà e nettegià la chasa.

Cura che Gion arriva la saira a chasa, s’accorscha Sara ch’insatge n’è betg en urden cun Gion. Insatge è curius.

S: Gion, tge has ti?

Alura va Gion sin las schanuglias.

G: Vuls ti maridar mai?

Ma Gion na tegna betg nà in rintg, mabain duas cartas per la nav ‹Pogerama 015›.

S: Gea, jau vi.

Suenter quatter mais èn els finalmain sin la ‹Pogerama 015›. Gion e Sara tschertgan in’ustaria nua ch’els vulan ir a mangiar. La saira en l’ustaria sa tschentan els sper ina fitg chara dunna ch’ha num Emma. Emma cumenza in discurs.

E: Essas vus qua en vacanzas?

G: Na, nus maridain qua.

E: Tut tut il bun, mo il meglier e bler cletg per vus.

S: Grazia fitg, ma a mai vegn endament che jau n’hai anc nagina perditga da matrimoni. Emma, vuls ti esser mia perditga da matrimoni?

E: Ma gea, fitg gugent.

Il di da nozzas prepara Emma la spusa Sara per il grond di. Cura che Sara è pronta per las nozzas, entra ella en la baselgia da la nav. Ina bella musica accumpogna la spusa davant l’altar. Là spetgan il spus e sar Salibu, il prer.

Quel fa lura la dumonda da las dumondas: Gion, vuls ti maridar Sara?

G: Gea, jau vi.

Emma è tut commovida. Ella ha larmas en il egls. Emma s’accorscha l’amur profunda tranter il pèr.

P: Sara, vuls ti maridar Gion?

S: Gea, jau vi.

P: Alura decler jau che vus essas um e dunna. Vus pudais uss as bitschar.

Suenter van els tar la party che Emma ha organisà. Quai è ina stupenta festa. Els sautan ed han legher ensemen. Suenter van els a durmir.

Tuttenina sentan els l’alarm e sin quai il megafon: Alarm, alarm, la nav va sut. Tuts ston vegnir sin la pli auta punt.

Gion e Sara fan quai. Els arrivan sin la punt sisum. Igl è però memia tard. La nav va sut.

Gion guarda sin Sara: Jau charez tai.

S: Jau era tai.

Alura embratschan els in l’auter e la nav sfundra ensemen cun els.

Suenter quindesch onns van duas sfunsadras, quai èn Mara e Niki, a tschertgar in vrac. Ellas chattan la ‹Pogerama 015› ch’era sfundrada avant quindesch onns.

N: Guarda tge bellezza nav!

Cura ch’ellas guardan enturn exactamain en la nav, vesa Mara dus skelets che s’embratschan.

M: Guarda quels dus skelets. Quels eran propi inamurads.

E mintgin che sa da tgi che Mara discurra...

Il fatg a Paris

Anna (A)

Jessica (J)

Emely (E)

Cumissari (C)

Jean, il policist (P)

Il schef da la pizzeria (S)

Igl èn trais amias e quellas han num: Anna, Jessica ed Emely. Ina giada è Emely sa decidida dad ir a Paris. Emely declera a sias amias: So, mias amias, jau ves vus en trais mais.

Alura ha Emely ditg adia a sias amias ed è ida en l’aviun.

Emely è sa tschentada sper in grond um. Els n’han betg discurrì in cun l’auter. Guardà suenter a l’aviun ch’è sgulà encunter Paris han er Anna e Jessica, las amias dad Emely. E Jessica ha in giavisch: Jau sper ch’i na capitia nagin accident cun l’aviun.

Suenter quatter uras sa tschenta l’aviun senza nagins incaps a Paris. Emely è cuntenta da puspè avair terra sut ils pes: Ah, finalmain sun jau qua. Jau stoss dar in telefon ad Anna e Jessica.

Ella ha dà in telefon ed ha ditg ch’ella saja arrivada a Paris.

E suenter in’emna – las amias n’han udì nagut pli dad Emely.

A: Tge fa Emely? Jau sper che tut saja bun. Gia in’emna n’è Emely betg pli s’annunziada.

J: Sperain che tut è en urden. Naginas novitads èn bunas novitads.

E lura, dus dis pli tard vegnan las novitads, e quai nauschas. Anna e Jessica survegnan in telefon dal cumissari da Paris: Bonsoire. Jau pens che vus sajas Jessica ed Anna.

J: Tge? Tgi è qua?

C: Nagin temp per decleraziuns. Vossa amia Emely vegn tschertgada, vus stuais vegnir a Paris.

Las duas amias sa mettan sin via a Paris. Là vegnan ellas gia spetgadas dal cumissari.

C: Vegni cun mai. Jau as preschent mes meglier policist, Jean. Ensemen cun el as pudais metter a la tschertga da voss’amia Emely.

Suenter ch’els èn stads en tut las butias che Emely ha gugent ed han dumandà enturn, van las mattas en l’hotel. Curt avant che durmir di Anna plain quità: Jau sper che nus chattain Emely, jau hai tema.

J: Gea, jau sper er. Er jau hai tema.

Er l’auter di van las mattas sin la tschertga da lur amia. Jean, il policist, è er cun ellas. Ellas vulan anc ir ina giada en la butia Custom.

P: Na, là era jau gia.

A: Ma nus savain bain ir anc ina giada.

P: Na, naginas discussiuns.

Anna e Jessica èn schoccadas da la reacziun da Jean. Ellas restan però plain curaschi da chattar lur amia. La tschertga cuntinuescha en ina pizzeria. Però Jean, quel va enavos sin il post da polizia.

En la pizzeria mussan las mattas ina fotografia dad Emely. E tge cletg, il schef da la pizzeria sa insatge: Avant in’emna sun jau stà cun mia dunna a spass ed alura hai jau vesì questa mattatscha cun dus umens. Hm, jau hai vesì co ch’ils umens èn ids en la chasa qua dasperas.

L’um declera ils dus umens exactamain. Cura ch’els han udì quai, èn ellas stadas schoccadas: Jean è in malfatschent!

J: Grazia fitg, ma uss stuain nus ir.

Jessica ed Anna curran uschè spert sco pussaivel sin il post da polizia.

C: Tge èsi, tge èsi?

A: Nus savain forsa nua che Emely è.

C: Jau alarmesch anc auters policists.

J: Ma betg alarmescha Jean, el è in dals nauschs.

Diesch minutas pli tard arrivan tuts tar la chasa.

C: Vus spetgais en l’auto.

Ils policists van en la chasa. Els vesan ils laders sin in canapé vi dal durmir.

Cura ch’ils policists mainan viadora ils laders, curran Jessica ed Anna en chasa per tschertgar Emely. Las duas mattas sentan co che Jean cloma anc: Jau sun senza culpa. Vus stuais crair, vus stuais crair. Jean entschaiva prest a bragir.

Anna e Jessica na taidlan betg pli. Ellas van en chasa e curran si e giu da stgala. Plain panica tschertgan ellas lur amia. E finalmain: giu en ina stanza dasper il tschaler chattan ellas Emely. Emely bragia dal plaschair.

Indicaziuns bibliograficas

«Scriver è cool 6». Istorgias scrittas da las scolaras e dals scolars da Cunter, Riom-Parsonz, Tinizong-Rona 2013/2014. Gieus auditivs registrads tar Radio Rumantsch: http://www.rtr.ch/minisguardScolarAs-Cunter-Riom-Parsonz.4936.0.html. Tut ils dretgs d’autur(a) / chasa editura resalvads. Versiun epub: www.chattà.ch (2018).